Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni stiednet lill-Istati Membri ta' Schengen u lill-Istati Assoċjati maż-żona ta' Schengen jestendu r-restrizzjoni temporanja fuq l-ivvjaġġar mhux essenzjali lejn l-UE sal-15 ta' Mejju. L-esperjenza tal-Istati Membri u ta' pajjiżi oħra li huma esposti għall-pandemija turi li l-miżuri li ġew applikati fil-ġlieda kontra t-tixrid tal-virus jirrikjedu aktar minn 30 jum biex iħallu l-effett tagħhom. Il-Kummissjoni qiegħda tappella biex l-estensjoni ssir b'approċċ koordinat, għaliex l-azzjoni fil-fruntieri esterni tista' tkun effettiva biss jekk l-Istati kollha tal-UE u dawk ta' Schengen jimplimentawha b'għan komuni u b'mod kostanti fil-fruntieri kollha. Ir-restrizzjoni fuq l-ivvjaġġar, kif ukoll l-istedina biex tiġi estiża, tapplika għaż-“żona UE+”, li tinkludi l-Istati Membri kollha ta' Schengen (fosthom il-Bulgarija, il-Kroazja, Ċipru u r-Rumanija) u l-4 Stati Assoċjati maż-żona ta' Schengen (l-Iżlanda, il-Liechtenstein, in-Norveġja u l-Iżvizzera) – 30 pajjiż b'kollox. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “L-Istati Membri kollha rnexxielhom jimplimentaw miżuri ta' tbegħid soċjali biex irażżnu l-interazzjoni soċjali u jnaqqsu r-ritmu tat-tixrid tal-virus. Ir-restrizzjoni fuq l-ivvjaġġar mhux essenzjali minn pajjiżi terzi lejn l-UE tikkumplimenta dawn il-miżuri fil-fruntieri esterni tal-UE. Filwaqt li qed naraw l-ewwel riżultati inkoraġġanti, l-estensjoni tar-restrizzjoni fuq l-ivvjaġġar hija meħtieġa biex inkomplu nnaqqsu r-riskji li l-marda tkompli tinfirex. Ma nistgħux ngħassu l-darna bil-bieb miftuħ beraħ.” Il-Kummissarju għall-Affarijiet Interni Ylva Johansson, żiedet tgħid: “Is-sitwazzjoni ta' bħalissa qiegħda ġġiegħelna nappellaw għal estensjoni tar-restrizzjoni fuq l-ivvjaġġar mhux essenzjali lejn l-UE. Fl-istess waqt li l-azzjoni koordinata fil-fruntieri esterni hija essenzjali, jeħtiġilna wkoll naħdmu id f'id fil-fruntieri interni biex niżguraw li s-suq intern tagħna jkompli jiffunzjona sew, u li l-prodotti vitali bħall-ikel, il-mediċini u t-tagħmir protettiv, ikunu jistgħu jaslu fid-destinazzjoni tagħhom mingħajr dewmien. Se nissuktaw bl-għajnuna tagħna lill-Istati Membri f'dawn il-lantijiet ta' ħidma kollha. Il-valutazzjoni tal-Kummissjoni tas-sitwazzjoni ta' bħalissa turi li l-għadd ta' każijiet ġodda u ta' mwiet madwar l-UE għadu qiegħed jiżdied, kif ukoll li l-pandemija qiegħda tkompli tinxtered barra mill-UE, fosthom f'pajjiżi minn fejn normalment kull sena miljuni ta' persuni jivvjaġġaw lejn l-UE. F'dan l-isfond, l-estensjoni tar-restrizzjoni fuq l-ivvjaġġar hija meħtieġa biex innaqqsu r-riskju li l-marda tkompli tinfirex. Iċ-Ċentru Ewropew għall-Prevenzjoni u l-Kontroll tal-Mard vvaluta li r-riskju taż-żieda fit-tixrid tal-marda fil-komunità se jkun moderat jekk il-miżuri ta' mitigazzjoni jkunu fis-seħħ u għoli ħafna jekk ma jkunx hemm biżżejjed miżuri ta' mitigazzjoni, filwaqt li tivvaluta li hemm riskju għoli li fil-ġimgħat li ġejjin tinqabeż il-kapaċità tas-sistemi tal-kura tas-saħħa u tal-kura soċjali, saħansitra jekk il-miżuri ta' mitigazzjoni jkunu fis-seħħ. Minn meta ġiet implimentata r-restrizzjoni fuq l-ivvjaġġar fit-tieni nofs ta' Marzu t-traffiku tal-passiġġieri bl-ajru tnaqqas kważi għalkollox, filwaqt li l-bqija tat-titjiriet kienu limitati għat-trasport tal-merkanzija u għar-ripatrijazzjoni. Wieħed jista' jinnota xejra simili b'rabta mat-traffiku tal-passiġġieri b'modi oħra ta' trasport, bħat-trasport b'bastimenti, bil-kowċ u bil-ferrovija. Il-Kummissjoni se tissokta bl-għajnuna tagħha lill-Istati Membri biex jimplimentaw ir-restrizzjoni fuq l-ivvjaġġar mhux essenzjali lejn l-UE, fosthom permezz ta' diskussjonijiet regolari f'laqgħat ta' vidjokonferenza mal-Ministri tal-Affarijiet Interni. Kwalunkwe estensjoni tar-restrizzjoni fuq l-ivvjaġġar lil hinn mill-15 ta' Mejju jkollha tiġi vvalutata mill-ġdid fuq il-bażi tal-evoluzzjoni tas-sitwazzjoni epidemjoloġika. L-azzjoni parallela u koordinata fil-fruntieri esterni se tkun aspett essenzjali minn strateġija ta' ħruġ komuni għall-UE u mit-tneħħija gradwali tal-miżuri ta' konteniment fl-Ewropa. Kuntest Fis-16 ta' Marzu 2020 il-Kummissjoni stiednet lill-Kapijiet ta' Stat jew ta' Gvern biex jintroduċu restrizzjoni temporanja fuq l-ivvjaġġar mhux essenzjali lejn l-UE għal perjodu inizjali ta' 30 jum. Il-mexxejja qablu ma' dan l-appell fis-17 ta' Marzu; u minn dakinhar l-Istati Membri kollha tal-UE (minbarra l-Irlanda) u l-pajjiżi li mhumiex membri tal-UE iżda jinsabu fiż-żona ta' Schengen ħadu deċiżjonijiet nazzjonali biex jimplimentaw din ir-restrizzjoni fuq l-ivvjaġġar. Ir-restrizzjoni fuq l-ivvjaġġar ma tapplikax għaċ-ċittadini tal-UE, għaċ-ċittadini tal-pajjiżi li mhumiex membri tal-UE iżda jinsabu fiż-żona ta' Schengen u għall-membri tal-familji tagħhom, kif ukoll għall-persuni li mhumiex ċittadini tal-UE li huma residenti għal żmien twil fl-UE u li jridu jirritornaw id-dar. Barra minn hekk, biex l-impatt tar-restrizzjoni fuq il-funzjonament tas-soċjetajiet tagħna jiġi limitat kemm jista' jkun, l-Istati Membri ma għandhomx japplikaw ir-restrizzjonijiet fuq kategoriji speċifiċi ta' vjaġġaturi b'funzjoni jew ħtieġa essenzjali. Il-persunal essenzjali, bħat-tobba, l-infermiera, il-ħaddiema tal-kura tas-saħħa, ir-riċerkaturi u l-esperti li jgħinu fil-ġlieda kontra l-coronavirus, kif ukoll il-persuni li jġorru l-merkanzija, il-ħaddiema fruntaliera u l-ħaddiema agrikoli staġjonali, ukoll għandhom jibqgħu jitħallew jidħlu fl-UE. Bħala assistenza lill-Istati Membri, fit-30 ta' Marzu 2020 il-Kummissjoni ppreżentat gwida dwar kif jistgħu jimplimentaw ir-restrizzjoni temporanja fuq l-ivvjaġġar, jiffaċilitaw ir-ripatrijazzjonijiet minn bnadi differenti madwar id-dinja, u jindirizzaw il-kwistjoni ta' dawk li huma mġiegħla jibqgħu fl-UE għal żmien itwal milli suppost minħabba r-restrizzjonijiet fuq l-ivvjaġġar. Għal aktar informazzjoni Il-Komunikazzjoni dwar il-valutazzjoni tal-applikazzjoni tar-restrizzjoni temporanja fuq l-ivvjaġġar mhux essenzjali lejn l-UE, it-8 ta' April 2020 Mistoqsijiet u Tweġibiet għall-persuni li jivvjaġġaw lejn l-UE u 'l barra minnha matul il-pandemija Il-Komunikazzjoni dwar ir-restrizzjoni temporanja fuq l-ivvjaġġar mhux essenzjali lejn l-UE, tas-16 ta' Marzu 2020 Il-coronavirus: Il-Kummissjoni tippreżenta gwida prattika dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE, tat-30 ta' Marzu 2020